Selv om de nye restriktioner, der træder i kraft fra fredag eftermiddag, betyder en lang række skærpende omstændigheder for ikke mindst kulturlivet, så er der umiddelbart optimisme at spore hos den daglige leder på spillestedet Skråen i Aalborg. - Det eneste, vi ændrer, er, at vi laver koncerterne om til at være siddende koncerter for publikum, siger Jørgen Nissen, der er daglig leder på Skråen. Flytter til dobbelt plads Skråen, der har til huse i Nordkraft, er så heldigt stillet, at man kan flytte striben af planlagte koncerter til salen på næste etage i huset. På den måde er der plads til hele 650 siddende gæster til hver af de mange planlagte koncerter. - Vi skal lige have bekræftet fra alle kunstnerne, at de er interesseret i at spille, selvom omstændighederne ændres, men foreløbig har vi i hvert fald fået positiv tilbagemeldinger fra bookingbureauerne, siger Jørgen Nissen. Dobbelt så meget plads Det drejer sig blandt andet om en totalt udsolgt koncert fredag aften med det danske band Scarlet Pleasure, som kan blive afviklet i Royal Stage med god plads til alle publikummer. Også koncerten med Michael Falch torsdag aften afvikles i Royal Stage som siddende koncert. - Det sker for, at alle på den måde forhåbentlig kan føle sig trygge, siger Jørgen Nissen. Der er dobbelt så meget plads i Royal Stage som på Skråen, og det bliver betydeligt mere afdæmpede koncerter, når publikum sidder ned. - Vi er ikke tonedøve Jørgen Nissen er træt af de nye restriktioner, men han er omvendt glad for, at det igennem et godt stykke tid har kunnet lade sig gøre at afvikle koncerter. - Vi er selvfølgelig trætte af situationen nu, men vi er jo heller ikke tonedøve og kan se med det stigende smittetal, der ville komme til at ske noget, siger han. 15 procent blev væk Jørgen Nissen er klar over, at mange gæster i øjeblikket er utrygge ved situationen med voldsomt stigende smittetal og skærpede restriktioner, hvilket man allerede tidligere på ugen har kunnet mærke på publikum. - I forbindelse med en koncerten med Suspekt udeblev omkring 15 procent af de folk, der havde købt billet. Om det skyldtes frygten for smitte, eller om man var smittet, ved jeg ikke, siger Jørgen Nissen. Følger reglerne Han har fuld forståelse for, at man kan være bekymret og utryg, men Jørgen Nissen forsikrer, at man fra Skråens side overholder alle gældende regler og krav. - Ud over coronapas skal man også have mundbind på, og så er der god plads i Royal Stage, siger han og tilføjer, at den ændrede lokation betyder, at man sætter et større lys- og lydanlæg op end først planlagt, så publikum på den måde får en bedre oplevelse. Det er op til hvert enkelt band, hvorvidt de ønsker at spille for et siddende publikum i Aalborg, eller om planlagte koncerter skal aflyses. Det er ifølge de nye restriktioner ikke tilladt at have stående publikum på mere end 50 mennesker fra fredag eftermiddag.

Opsummering:
Trods skærpede restriktioner så fortsætter koncertprogrammet som planlagt på spillestedet Skråen i Aalborg.